**Αθήνα:** 08.10.2025

**ΑΝΑΚΟΙΝΩΣΗ**

ΕΣΑμεΑ : Παρέμβαση στην υπουργό Παιδείας για τη συμπερίληψη της Κάρτας Αναπηρίας ως δικαιολογητικό για τη διάρκεια φοίτησης

Σε παρέμβαση στην υπουργό Παιδείας Σ. Ζαχαράκη προέβη η ΕΣΑμεΑ μέσω της υπηρεσίας της «Διεκδικούμε Μαζί», καθώς δέχεται καθημερινά διαμαρτυρίες από φοιτητές με αναπηρία, χρόνιες ή/και σπάνιες παθήσεις και τις οικογένειές τους σχετικά με την νέα εγκύκλιο του Υπουργείου Παιδείας, Θρησκευμάτων και Αθλητισμού με θέμα: «**Παροχή διευκρινήσεων σχετικά με την εφαρμογή του άρθρου 76 του ν. 4957/2022(Α’ 141) περί ανώτατης διάρκειας φοίτησης**» όπου στο **άρθρο 15** της εγκυκλίου αναφέρεται ότι: «*Από τη ρύθμιση της ανώτατης διάρκειας φοίτησης και της υποχρεωτικής διαγραφής εξαιρούνται οι φοιτητές έχουν πιστοποιημένη αναπηρία σε ποσοστό τουλάχιστον πενήντα τοις εκατό (50%).* *Ως απαιτούμενο δικαιολογητικό για την υπαγωγή στην κατηγορία εξαίρεσης, ο φοιτητής υποχρεούται να προσκομίσει γνωμάτευση από υγειονομική επιτροπή του Κέντρου Πιστοποίησης Αναπηρίας (ΚΕ.Π.Α.) ή γνωμάτευση των Ανώτατων Υγειονομικών Επιτροπών του Στρατού (Α.Σ.Υ.Ε.), του Ναυτικού (Α.Ν.Υ.Ε.), της Αεροπορίας (Α.Α.Υ.Ε.), της Ελληνικής Αστυνομίας ή του Πυροσβεστικού Σώματος από την οποία προκύπτει η πιστοποιημένη αναπηρία και το ακριβές ποσοστό αυτής*.».

Ωστόσο στην εγκύκλιο **ΔΕΝ προβλέπεται η κατάθεση της κάρτας αναπηρίας ως δικαιολογητικό** για την υπαγωγή στην κατηγορία εξαίρεσης κάτι το οποίο έρχεται σε αντίθεση με την ισχύουσα νομοθεσία η οποία θεσπίζει την κάρτα αναπηρίας και συγκεκριμένα με τo **άρθρο 20** της υπ’ αριθμ. **16996 Κοινής Υπουργικής Απόφασης** (**ΦΕΚ. 932/23.02.2023**), «**Ψηφιακό Μητρώο Ατόμων με Αναπηρία και Υποσύστημα Κάρτας Αναπηρίας**», στο οποίο αναφέρεται ότι: «***Η Κάρτα Αναπηρίας γίνεται υποχρεωτικώς αποδεκτή από όλους τους φορείς του δημόσιου και του ιδιωτικού τομέα, καθώς και από φυσικά ή νομικά πρόσωπα ή νομικές οντότητες, ως μέσο απόδειξης των αναγραφόμενων σε αυτήν δεδομένων ταυτοποίησης και αναπηρίας.».***

Με επιστολή της (επισυνάπτεται) η ΕΣΑμεΑ ζητά τη συμπερίληψη της κάρτας αναπηρίας ως δικαιολογητικό για την υπαγωγή στην κατηγορία εξαίρεσης των φοιτητών με αναπηρία και την άμεση έκδοση συμπληρωματικής εγκυκλίου.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |